《饮黄池朱友龙舍》
宋代·董嗣杲

换舟入里港，那惧江风横。今夕月色朗，天下呈圆镜。

小舣蕃庶乡，夜灯万星映。倏逢可人情，立论不失正。

挥毫喜相誉，笔势自遒劲。酒壶不住荡，斟酌各取性。

不强亦不辞，此醉颇入圣。江行苦波劫，到此昉相庆。

岂知接谈笑，春生绝嚣竞。宾筵接几夜，殽馔抑何盛。

酒酣月更明，拭眼万境净。清欢慰旅琐，四体都忘病。

怪我当此时，吻噤绝啸咏。夜影横窗殊，窗外梅花靓。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。